CELEX: 
Language: lt
Date: 2020-10-14 00:00:00
Title: KOMISIJOS DELEGUOTASIS REGLAMENTAS (ES) …/... kuriuo dėl operatyvinių asmens duomenų kategorijų ir duomenų subjektų, kurių operatyvinius asmens duomenis Europos prokuratūra gali tvarkyti bylų rodyklėje, kategorijų iš dalies keičiamas Tarybos reglamentas (ES) 2017/1939

AIŠKINAMASIS MEMORANDUMAS
            
            
               1.DELEGUOTOJO AKTO BENDROSIOS APLINKYBĖS
            
            
               2017 m. spalio 12 d. Tarybos reglamentu (ES) 2017/1939
                  1
                įsteigta Europos prokuratūra, kurios užduotis yra tirti Sąjungos finansiniams interesams kenkiančias nusikalstamas veikas, vykdyti jų vykdytojų ir bendrininkų baudžiamąjį persekiojimą ir perduoti juos teismui. Kad Europos prokuratūra galėtų įgyvendinti savo tikslus, turėtų būti sukurta bylų valdymo sistema, kuri priklausytų Europos prokuratūrai ir būtų jos valdoma. BVS laikoma informacija turėtų apimti gautą informaciją apie galimas nusikalstamas veikas, priskiriamas Europos prokuratūros kompetencijai, taip pat informaciją apie bylas, įskaitant baigtas nagrinėti bylas. BVS veikimas palaikomas ir ji tvarkoma pagal Tarybos reglamente (ES) 2017/1939 ir Europos prokuratūros vidaus darbo tvarkos taisyklėse nustatytas taisykles. 
            
            
               Be informacijos, Europos prokuratūros gaunamos pagal Tarybos reglamento (ES) 2017/1939 24 straipsnį, registro ir visos BVS elektroniniu būdu saugomų bylų informacijos, BVS dar pateikiama visų bylų rodyklė. Rodyklėje negali būti jokių operatyvinių asmens duomenų, išskyrus duomenis, kurių reikia byloms identifikuoti arba skirtingų bylų kryžminėms nuorodoms sudaryti. Komisija yra įgaliota priimti deleguotuosius aktus, kuriuose išvardijamos operatyvinių asmens duomenų kategorijos ir duomenų subjektų, kurių operatyviniai asmens duomenys gali būti tvarkomi rodyklėje, kategorijos. Šis sąrašas pateikiamas Tarybos reglamento (ES) 2017/1939 priede. Šiuo deleguotuoju reglamentu Komisija priima Tarybos reglamento (ES) 2017/1939 priedą. 
            
            
               Priede nurodytos duomenų subjektų, kurių operatyviniai asmens duomenys gali būti tvarkomi rodyklėje, kategorijos – tai įtariamieji arba kaltinamieji Europos prokuratūros baudžiamajame procese ir nuteistieji po Europos prokuratūros baudžiamojo proceso, taip pat su jais pažįstami arba susiję asmenys. Jame taip pat nurodyta fizinių asmenų, kurie pranešė apie Europos prokuratūros kompetencijai priklausančias nusikalstamas veikas arba yra jų aukos, kategorija. Pasirinktos tokios operatyvinių asmens duomenų, kurie gali būti tvarkomi rodyklėje, kategorijos, kad būtų užtikrinta tinkama duomenų subjektų duomenų apsaugos teisių ir Europos prokuratūros atliekamų tyrimų ir baudžiamojo persekiojimo veiksmingumo pusiausvyra. 
            
            
               Pagal Tarybos reglamento (ES) 2017/1939 51 straipsnį aiškiai atskiriami skirtingų kategorijų duomenų subjektų operatyviniai asmens duomenys. Todėl kaltinamųjų, įtariamųjų ir nuteistųjų operatyvinių asmens duomenų kategorijų sąrašas yra išsamesnis nei sąrašas, skirtas su jais pažįstamiems arba susijusiems asmenims bei asmenims, kurie pranešė apie Sąjungos finansiniams interesams kenkiančias nusikalstamas veikas arba yra jų aukos. Ateityje, atsižvelgiant į informacinių technologijų raidą ir informacinės visuomenės pažangą, šie sąrašai gali būti atnaujinami.
            
            
               2.KONSULTACIJOS PRIEŠ PRIIMANT AKTĄ
            
            
               Prieš priimdama šį aktą Komisija pasikonsultavo su ekspertų grupe, kurią sudaro valstybių narių atstovai ir kuri buvo įsteigta pagal Tarybos reglamento (ES) 2017/1939 20 straipsnio 4 dalį. 2020 m. liepos 3 d. Komisija taip pat konsultavosi su Europos duomenų apsaugos priežiūros pareigūnu, o 2020 m. rugpjūčio 6 d. paskelbė deleguotojo reglamento projektą, kad visuomenė galėtų pateikti pastabų. 
            
            
               3.DELEGUOTOJO AKTO TEISINIAI ASPEKTAI
            
            
               Pagal Tarybos reglamento (ES) 2017/1939 44 straipsnio 4 dalį BVS apima: a) pagal Tarybos reglamento (ES) 2017/1939 24 straipsnį Europos prokuratūros gautos informacijos, įskaitant informaciją apie bet kokius su ta informacija susijusius sprendimus, registrą; b) visų bylų rodyklę ir c) visą pagal Tarybos reglamento (ES) 2017/1939 45 straipsnio 3 dalį BVS elektroniniu būdu saugomų bylų informaciją. Pagal Tarybos reglamento (ES) 2017/1939 49 straipsnio 3 dalį Komisija yra įgaliota priimti deleguotuosius aktus, kuriuose išvardijamos operatyvinių asmens duomenų kategorijos ir duomenų subjektų, kurių operatyviniai asmens duomenys gali būti tvarkomi rodyklėje, kategorijos. Priimdama šį deleguotąjį reglamentą Komisija naudojasi tais įgaliojimais pagal Tarybos reglamento (ES) 2017/1939 115 straipsnį, kuriame nustatyta, kad Tarybos reglamento (ES) 2017/1939 49 straipsnio 3 dalyje nurodyti įgaliojimai priimti deleguotuosius aktus Komisijai suteikiami neribotam laikotarpiui nuo 2017 m. lapkričio 20 d., o Europos Parlamentas arba Taryba tame reglamente nurodytomis sąlygomis gali juos atšaukti. 
            
            
               Pagal Tarybos reglamentą (ES) 2017/1939 operatyviniai asmens duomenys – tai visi asmens duomenys, Europos prokuratūros tvarkomi Tarybos reglamento (ES) 2017/1939 49 straipsnio 1 dalyje nustatytais tikslais, t. y.: a) nusikalstamų veikų tyrimų ir baudžiamojo persekiojimo vykdymo pagal Tarybos reglamentą (ES) 2017/1939, arba b) keitimosi informacija su Europos Sąjungos valstybių narių kompetentingomis institucijomis ir kitomis Sąjungos institucijomis, įstaigomis, organais ir agentūromis pagal Tarybos reglamentą (ES) 2017/1939, arba c) bendradarbiavimo su trečiosiomis valstybėmis ir tarptautinėmis organizacijomis pagal Tarybos reglamentą (ES) 2017/1939. 
            
            
               Atsižvelgiant į galiojančius ES teisės aktus dėl duomenų apsaugos, visų pirma į Reglamentą (ES) 2016/679 (Bendrasis duomenų apsaugos reglamentas)
                  2
                ir Direktyvą (ES) 2016/680
                  3
               , buvo nustatytos tokios operatyvinių asmens duomenų kategorijos, kad duomenų subjektų teisės į duomenų apsaugą duomenų tvarkymo būtų paveikiamos tik tiek, kiek proporcinga ir būtina siekiant tikslo, kuriuo tie duomenys yra tvarkomi. Todėl pagal Tarybos reglamento (ES) 2017/1939 51 straipsnį šiuo deleguotuoju aktu nustatomas įtariamųjų, kaltinamųjų arba nuteistųjų Europos prokuratūros baudžiamajame procese dėl Sąjungos finansiniams interesams kenkiančių nusikalstamų veikų operatyvinių asmens duomenų, kurie gali būti tvarkomi rodyklėje, sąrašas yra ilgesnis nei su jais pažįstamų ar susijusių asmenų ir fizinių asmenų, kurie pranešė apie tas nusikalstamas veikas arba yra jų aukos, duomenų kategorijų sąrašas. Pažįstamų ir susijusių asmenų, aukų ir pranešusių asmenų operatyvinių asmens duomenų tvarkymas turėtų neviršyti to, kas būtina ir proporcinga, kad Europos prokuratūra galėtų atlikti savo tyrimo ir baudžiamojo persekiojimo užduotis. Bet kuriuo atveju Tarybos reglamento (ES) 2017/1939 49 straipsnio 5 dalyje nustatyta, kad Europos prokuratūra privalo tvarkyti operatyvinius asmens duomenis taip, kad būtų galima nustatyti, kuri institucija duomenis pateikė arba iš kurio šaltinio jie buvo gauti.
            
            
               KOMISIJOS DELEGUOTASIS REGLAMENTAS (ES) …/...
            
            
               2020 10 14
            
            
               kuriuo dėl operatyvinių asmens duomenų kategorijų ir duomenų subjektų, kurių operatyvinius asmens duomenis Europos prokuratūra gali tvarkyti bylų rodyklėje, kategorijų iš dalies keičiamas Tarybos reglamentas (ES) 2017/1939
            
            
               EUROPOS KOMISIJA,
            
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 2017 m. spalio 12 d. Tarybos reglamentą (ES) 2017/1939, kuriuo įgyvendinamas tvirtesnis bendradarbiavimas Europos prokuratūros įsteigimo srityje
                  4
               , ypač į jo 49 straipsnio 3 dalį, 
            
            
               kadangi:
            
         
         
            
               (1) 
                     Europos prokuratūra buvo įsteigta tirti Sąjungos finansiniams interesams kenkiančias nusikalstamas veikas, vykdyti jų vykdytojų ir bendrininkų baudžiamąjį persekiojimą ir perduoti juos teismui;
            
            
               (2)
                     Europos prokuratūros bylų valdymo sistemoje yra visų bylų rodyklė. Rodyklėje gali būti pateikiami tik tie operatyviniai asmens duomenys, kurių reikia byloms identifikuoti arba skirtingų bylų kryžminėms nuorodoms sudaryti; 
            
            
               (3) 
                     todėl turėtų būti nustatytos operatyvinių asmens duomenų kategorijos ir duomenų subjektų, kurių operatyviniai asmens duomenys gali būti tvarkomi rodyklėje, kategorijos; 
            
            
               (4)
                     Reglamentas (ES) 2017/1939 turėtų būti atitinkamai iš dalies pakeistas;
            
            
               (5)
                     2020 m. gegužės 8 d. buvo pasikonsultuota su Reglamento (ES) 2017/1939 20 straipsnio 4 dalyje nurodyta ekspertų grupe;  
            
            
               (6)
                     2020 m. liepos 31 d. Europos duomenų apsaugos priežiūros pareigūnas pateikė nuomonę,
            
            
               PRIĖMĖ ŠĮ REGLAMENTĄ:
            
            
               1 straipsnis
            
            
               Šio reglamento priede pateikiamas tekstas pridedamas prie Reglamento (ES) 2017/1939 kaip priedas.
            
            
               2 straipsnis
            
            
               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje. 
            
            
               Šis reglamentas pagal Sutartis privalomas visas ir tiesiogiai taikomas valstybėse narėse.
            
            
               Priimta Briuselyje 2020 10 14
            
            
               
                     Komisijos vardu
               
               
                     Pirmininkė
                     Ursula VON DER LEYEN
               
            
         
         
            
                  
                     (1)
                  
                        OL L 283, 2017 10 31, p. 1.
               
               
                  
                     (2)
                  
                        OL L 119, 2016 5 4, p. 1. 
               
               
                  
                     (3)
                  
                        OL L 119, 2016 5 4, p. 89. 
               
               
                  
                     (4)
                  
                        OL L 283, 2017 10 31, p. 1.
               
            
      
    ---documentbreak--- 
      
         
         
            
               PRIEDAS 
            
            
            
               PRIEDAS
            
            
                49 straipsnio 3 dalyje nurodytos duomenų subjektų kategorijos ir operatyvinių asmens duomenų kategorijos
            
            
               A. Duomenų subjektų, kurių operatyviniai asmens duomenys gali būti tvarkomi rodyklėje, kategorijos:
            
            
               (a)įtariamieji arba kaltinamieji Europos prokuratūros baudžiamajame procese;
            
            
               (b)nuteistieji po Europos prokuratūros baudžiamojo proceso;
            
            
               (c)fiziniai asmenys, kurie pranešė apie Europos prokuratūros kompetencijai priklausančias nusikalstamas veikas arba yra jų aukos;
            
            
               (d)asmenys, kurie yra pažįstami arba susiję su vienu iš a ir b punktuose nurodytų asmenų.
            
            
            
               B. A skirsnio a ir b punktuose nurodytų kategorijų duomenų subjektų operatyvinių asmens duomenų, kurie gali būti tvarkomi rodyklėje, kategorijos:
            
            
               (a)pavardė, mergautinė pavardė, vardai ir (jei yra) slapyvardžiai arba išgalvoti vardai;
            
            
               (b)gimimo data ir vieta;
            
            
               (c)pilietybė;
            
            
               (d)lytis;
            
            
               (e)atitinkamo asmens gyvenamoji vieta, profesija ir buvimo vieta;
            
            
               (f)socialinio draudimo numeriai, asmens kodai, vairuotojo pažymėjimai, asmens tapatybės dokumentai, paso duomenys, muitinės ir mokesčių mokėtojo kodai;
            
            
               (g)įtariamų nusikalstamų veikų aprašymas ir pobūdis, jų padarymo data ir nusikalstamų veikų kategorija; 
            
            
               (h)informacija apie juridinius asmenis, susijusius su asmenimis, kurių tapatybė nustatyta arba gali būti nustatyta ir kurių atžvilgiu Europos prokuratūra atlieka tyrimą;
            
         
         
            
               (i)informacija apie įtariamą dalyvavimą nusikalstamoje organizacijoje;
            
            
               (j)informacija apie sąskaitas bankuose ir kitose finansų įstaigose;
            
            
               (k)telefono numeriai, SIM kortelių numeriai, e. pašto adresai, IP adresai, interneto platformose naudojamos paskyros ir naudotojų vardai; 
            
            
               (l)transporto priemonių registracijos duomenys;
            
            
               (m)asmeniui priklausantis arba jo naudojamas identifikuojamas turtas, pavyzdžiui, kriptovaliuta ir nekilnojamasis turtas.
            
            
            
               C. A skirsnio c punkte nurodytų kategorijų duomenų subjektų operatyvinių asmens duomenų, kurie gali būti tvarkomi rodyklėje, kategorijos, naudojamos neviršijant to, kas būtina ir proporcinga, kad Europos prokuratūra galėtų atlikti tyrimo ir baudžiamojo persekiojimo užduotis:
            
            
               (a)pavardė, mergautinė pavardė, vardai ir (jei yra) slapyvardžiai arba išgalvoti vardai;
            
            
               (b)gimimo data ir vieta;
            
            
               (c)pilietybė;
            
            
               (d)lytis;
            
            
               (e)atitinkamo asmens gyvenamoji vieta, profesija ir buvimo vieta;
            
            
               (f)asmens kodai, tapatybės dokumentai ir paso duomenys;
            
            
               (g)nusikalstamų veikų, kuriose dalyvavo arba apie kurias pranešė atitinkamas asmuo, aprašymas ir pobūdis, jų padarymo data ir nusikalstamų veikų kategorija.
            
            
            
               D. A skirsnio d punkte nurodytų kategorijų duomenų subjektų operatyvinių asmens duomenų, kurie gali būti tvarkomi rodyklėje, kategorijos, naudojamos neviršijant to, kas būtina ir proporcinga, kad Europos prokuratūra galėtų atlikti tyrimo ir baudžiamojo persekiojimo užduotis:
            
            
               (a)pavardė, mergautinė pavardė, vardai ir (jei yra) slapyvardžiai arba išgalvoti vardai;
            
            
               (b)gimimo data ir vieta;
            
            
               (c)pilietybė;
            
            
               (d)lytis;
            
         
         
            
               (e)atitinkamo asmens gyvenamoji vieta, profesija ir buvimo vieta;
            
            
               (f)asmens kodai, tapatybės dokumentai ir paso duomenys.